Det kræver benhårdt arbejde at overtage en campingplads. Især når man ikke aner, hvordan sådan en skal drives. Jimmi Ipsen købte Bygholm Camping i Thy i februar, uden at have den mindste erfaring med tilværelsen som campingchef. - Jeg er helt blank. Jeg kommer som projektleder fra Nilfisk, siger Jimmi Ipsen. Ifølge ham er der én primær årsag til, at det er gået godt - og det er den uvurderlige hjælp fra rutinerede forældre. - Min mor og far har tidligere drevet en campingplads i Thyborøn, og de er her hele tiden og hjælper med daglige gøremål, rengøring og gode råd, fortæller han. Der skulle ske noget nyt Ideen med at købe en campingplads, sætte den i stand og drive den på egen hånd fik Jimmi Ipsen, da han og forældrene var på campingferie i Tyskland sidste sommer. - Jeg sad og kiggede ud over Mosel, og jeg blev enig med mig selv om, at der skulle ske noget andet i mit liv, siger han. I sin søgen efter hvad det andet så skulle være, kom han og forældrene til at snakke om camping og campingpladser. Kunne livet som ejer af en campingplads mon være det næste skridt? På Jimmi Ipsens jagt efter en passende campingplads faldt han over Bygholm Camping, der havde plads til 120 vogne og telte. Pladsen havde et rigtig godt potentiale, syntes han. Hans far var dog noget forbeholden overfor ideen. - Jeg sagde til ham: 'Jimmi, pas nu på. Tænk dig rigtigt godt om. Det er altså arbejde fra morgen til aften.' Men drengen var jo stædig, og så endte med, at vi tog på rundtur, og han købte pladsen her, fortæller Ole Ipsen, der er far til Jimmi Ipsen. Har sine egne ideer I øjeblikket bruger han det meste af sin tid som hjælper på sønnens campingplads. Det har især været det praktiske med drift af pladsen, men også ting som PR og reklame, som far-Ole har budt ind med. Han trækker på erfaringen fra sin egen tid som campingpladsejer. - Mange af mine forslag har han taget til sig, men noget af det har han ikke taget til sig, fordi han har haft sine egne ideer. Det skal man også have, siger Ole Ipsen. Sønnike, der nu er chef på pladsen, har på få måneder lært en hel del om, hvad det vil sige at drive sådan et sted. - Man skal være rimelig alsidig for at være campingchef alene. Det er lige fra stoppede toiletter til bekæmpelse af bjørnekøer og gæsteservice til rengøring, siger Jimmi Ipsen. Hans ambition er, at Bygholm Camping skal være et sted, hvor der er plads til alle. Både unge og ældre. I uge 29 er der eksempelvis arrangeret en hel uge med nye aktiviteter for børnene hver dag.

Opsummering:
Uden den mindste erfaring har Jimmi Ipsen ene mand købt en campingplads i Øsløs i Thy. Heldigvis er hans forældre klar med gode råd og praktisk hjælp.